ไฟแนนซ์ทูเดย์
โดย...ช.ชดา
24 ก.พ. 2558

โดย...ช.ชดา
...ผู้ว่าการแบงก์ชาติ ประสาร ไตรรัตน์วรกุล ออกมาการันตีว่าสภาพคล่องในตลาดเงินยังมีมาก ธนาคารพาณิชย์นำเงินมาฝากกับแบงก์ชาติวันละ 7-9 แสนล้านบาท
นี่เป็นสัญญาณเศรษฐกิจยังไม่ฟื้นตัว สินเชื่อในระบบแบงก์จึงขยายตัวได้น้อยมาก แถมลูกหนี้เก่าก็ไประดมทุนผ่านตลาดทุน ออกหุ้นกู้ดอกต่ำมาคืนหนี้แบงก์ที่ดอกเบี้ยสูงกว่า เมื่อเงินท่วมแบงก์ช่วงนี้เลยนำเงินไปฝากแบงก์ชาติ ได้ดอกเบี้ยไม่มากก็ยังดีกว่าปล่อยเงินแช่ไว้เฉยๆ
...โซเชียลมีเดียรุมถล่มกรมศุลกากร ที่เก็บภาษีนำเข้ากระเป๋าแบรนด์เนมกับคนไทยที่ไปเที่ยวต่างประเทศแล้วหิ้วของกลับมา งานนี้มีทั้งคนให้ดอกไม้และก้อนอิฐกรมศุลกากร คนที่เดินทางไปต่างประเทศจะต้องรู้ว่า ในกฎหมายระบุให้นำเข้าสินค้าไม่ต้องเสียภาษีได้ไม่เกิน 1 หมื่นบาท หากเกินกว่านั้นต้องสำแดงสินค้าเพื่อเสียภาษี ซึ่งจะโดนเก็บตามประเภทและพิกัด โดนทั้งภาษีนำเข้า ภาษีมูลค่าเพิ่ม ภาษีสรรพสามิต รวมๆ แล้วอ่วมกันเลยทีเดียว
ต้องยอมรับกันบ้างว่าเรื่องนี้กรมศุลกากรไม่ได้ตรวจตราเข้มงวด นานๆ จะสุ่มเจอสักราย ทำให้เกิดกองทัพมดไปหิ้วของแบรนด์เนมจากต่างประเทศมาขายตามเว็บไซต์ต่างๆ เกลื่อนไปหมด พอเริ่มเข้มงวดก็ถูกตำหนิ ทั้งที่ทำตามกฎหมาย อย่างไรเสีย ช.ชดาขอเสนอแนะว่า สินค้าที่กำหนดให้นำเข้ามาได้ต้องมีมูลค่าไม่เกิน 1 หมื่นบาทดูจะน้อยไปหน่อย เพราะบังคับใช้มาหลายสิบปีอาจจะไม่สอดคล้องกับปัจจุบัน
ฝาก สมชัย สัจจพงษ์ อธิบดีกรมศุลกากรดูหน่อยว่า น่าจะขยับเพดานให้อีกสักนิดจะดีไหม
...ยอดคุณแม่ ธิดา สมะลาภา อดีตเลขาฯ บอร์ดแบงก์กสิกรไทย มีทายาทคือ “คุณปั๋ม” พัชร สมะลาภา รองกรรมการผู้จัดการ แบงก์กสิกรไทย เจอหน้าก็ดีใจเพราะไม่เจอกันมานาน ว่าแล้วพี่เปี๊ยกก็ถามว่า ปั๋มทำงานดีไหม เก่งหรือเปล่า ว่าแล้วก็ขอฝากปั๋มไว้ด้วย เรื่องนี้คิดว่าฝากคุณปั๋มไว้กับ บัณฑูร ล่ำซำ จะดีกว่าไหมคะ คริ คริ